CELEX: 32020R1242
Language: hu
Date: 2020-09-01 00:00:00
Title: A Bizottság (EU) 2020/1242 végrehajtási rendelete (2020. szeptember 1.) az 1967/2006/EK tanácsi rendelettől a Murcia régió autonóm közössége spanyol felségvizein az üveggéb (Aphia minuta) halászatában alkalmazott, hajóról működtetett kerítőhálók parttól számított minimális távolsága és telepítésének mélysége tekintetében engedélyezett eltérés meghosszabbításáról

2.9.2020   
               
               
                  HU
               
               
                  Az Európai Unió Hivatalos Lapja
               
               
                  L 286/1
               
            
         A BIZOTTSÁG (EU) 2020/1242 VÉGREHAJTÁSI RENDELETE
         (2020. szeptember 1.)
         az 1967/2006/EK tanácsi rendelettől a Murcia régió autonóm közössége spanyol felségvizein az üveggéb (Aphia minuta) halászatában alkalmazott, hajóról működtetett kerítőhálók parttól számított minimális távolsága és telepítésének mélysége tekintetében engedélyezett eltérés meghosszabbításáról
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a földközi-tengeri halászati erőforrások fenntartható kiaknázásával kapcsolatos irányítási intézkedésekről, a 2847/93/EGK rendelet módosításáról és az 1626/94/EK rendelet hatályon kívül helyezéséről szóló, 2006. december 21-i 1967/2006/EK tanácsi rendeletre (1) és különösen annak 13. cikke (5) bekezdésére,
         mivel:
         
                     (1)
                  
                  
                     Az 1967/2006/EK rendelet 13. cikkének (1) bekezdése úgy rendelkezik, hogy tilos vontatott halászfelszerelést használni a parttól számított három tengeri mérföld távolságon vagy az 50 m-es izobáton belül, ahol ez a mélység a parttól számított kisebb távolságon belül érhető el.
                  
               
                     (2)
                  
                  
                     A Bizottság tagállami kérésre lehetővé teheti az 1967/2006/EK rendelet 13. cikke (1) bekezdésének első albekezdésétől való eltérést, feltéve, hogy teljesülnek a 13. cikk (5) és (9) bekezdésében meghatározott feltételek.
                  
               
                     (3)
                  
                  
                     A Murcia régió autonóm közössége spanyol felségvizein az üveggéb (Aphia minuta) hajóról működtetett kerítőhálókkal folytatott halászata tekintetében a 13. cikk (1) bekezdésének első albekezdésétől való eltérést első alkalommal a 773/2013/EU bizottsági végrehajtási rendelet (2) engedélyezte 2016. december 31-ig. Ez az eltérés a Spanyolország által az 1967/2006/EK rendelet 9. cikkének (7) bekezdése alapján elfogadott, a legkisebb szembőségtől való további eltérésen alapult, mivel annak hiányában az érintett halászatra nem kerülhetett volna sor, és azt egyszerűen be kellett volna szüntetni.
                  
               
                     (4)
                  
                  
                     Az (EU) 2017/677 bizottsági végrehajtási rendelet (3)2019. december 31-ig meghosszabbította az eltérést, figyelembe véve a Spanyolország által az 1967/2006/EK rendelet 19. cikke alapján megállapított halászati irányítási tervet, amelyre az eltérés vonatkozott.
                  
               
                     (5)
                  
                  
                     Spanyolország 2017-ben, 2018-ban és 2019-ben tudományos jelentéseket nyújtott be az irányítási terv végrehajtásáról.
                  
               
                     (6)
                  
                  
                     2019. június 26-án Spanyolország kérelmet intézett a Bizottsághoz a 13. cikk (1) bekezdésének első albekezdésétől való eltérés 2019. december 31-én túli időpontig történő meghosszabbítása iránt. Spanyolország az 1967/2006/EK rendelet 19. cikkével összhangban benyújtotta Murcia régió belvizein az üveggéb (Aphia minuta) halászatát szabályozó új irányítási terv tervezetét, valamint az eltérés megújítását indokoló naprakész információkat.
                  
               
                     (7)
                  
                  
                     A Halászati Tudományos, Műszaki és Gazdasági Bizottság (HTMGB) 2019 szeptemberében értékelte a kérelmezett eltérést és a vonatkozó irányítási terv tervezetét (4). A HTMGB arra a következtetésre jutott, hogy Murcia régióban a 2016–2019 közötti időszakban megfelelően végrehajtották a hajókról működtetett kerítőhálókra vonatkozó irányítási tervet, és továbbra is teljesülnek azok a feltételek, amelyek alapján 2016-ban engedélyezték a parttól való minimális távolságra és a telepítés mélységére vonatkozó eltérést. A HTMGB megjegyzi, hogy a halászeszközök rendkívül szelektívnek tűnnek.
                  
               
                     (8)
                  
                  
                     Spanyolország 2019. december 21-én elfogadta ezt az új irányítási tervet (5).
                  
               
                     (9)
                  
                  
                     A Spanyolország által kérelmezett eltérés megfelel az 1967/2006/EK rendelet 13. cikkének (5) és (9) bekezdésében meghatározott feltételeknek.
                  
               
                     (10)
                  
                  
                     A kérelem elbírálásakor különleges földrajzi adottságokat kell figyelembe venni: mind a kontinentális talapzat mérete, mind a vonóhálós halászatra alkalmas halászterületek korlátozott kiterjedése korlátozott, a célfaj ugyanis csupán a part menti övezetek bizonyos részein, 50 méternél sekélyebb vizekben fordul elő.
                  
               
                     (11)
                  
                  
                     A halászatnak nincs jelentős hatása a tengeri környezetre, mivel a hajóról működtetett kerítőhálókat a vízoszlopban vontatják, és azok nem érintkeznek a tengerfenékkel. A szonárok használata miatt a halászat rendkívül szelektív, kevés járulékos fogással. Emellett a nem szándékos fogásokat azonnal, nagyon magas túlélési arány mellett visszaengedik a tengerbe.
                  
               
                     (12)
                  
                  
                     A Spanyolország által kérelmezett eltérés csupán kevés, szám szerint 27 hajót érint.
                  
               
                     (13)
                  
                  
                     A halászat nem folytatható más halászeszközzel, mivel a hajóról működtetett kerítőhálók jelentik az egyetlen olyan szabályozott halászeszközt, amely lehetővé teszi olyan kis méretű és sekély parti vizekben is rajzó fajok kifogását, mint az üveggéb.
                  
               
                     (14)
                  
                  
                     A hajók regisztrálva vannak a spanyol nemzeti operatív halászflotta-összeírásban, több mint öt éve folytatnak halászati tevékenységet, és irányítási terv alapján fognak működni.
                  
               
                     (15)
                  
                  
                     Az irányítási terv biztosítja, hogy a halászati erőkifejtés a jövőben ne emelkedjen, mivel halászati engedélyt 27 hajó kap, amelyek maximális kapacitása hajónként 116 Hp. A halászat decemberben, januárban és februárban továbbra is munkanapokon (hétfő–péntek) folytatódik. Ezenkívül a halászati idényenkénti maximális kvóta 18,2 tonnára csökkent. Az irányítási terv alapján, amennyiben ezt túllépik, a halászati tevékenységet a következő idényig be kell szüntetni.
                  
               
                     (16)
                  
                  
                     A szóban forgó halászati tevékenység eleget tesz az 1967/2006/EK rendelet 4. cikke (1) bekezdésében szereplő, azon eltéréssel kapcsolatos követelményeknek, amely lehetővé teszi a védett élőhelyek felett folytatott halászatot, ha az alkalmazott halászeszközök nem érnek a tengeri fűágyhoz.
                  
               
                     (17)
                  
                  
                     Ezenkívül a szóban forgó halászati tevékenység az alkalmazandó legkisebb szembőségtől való eltérés nélkül nem folytathatódott volna.
                  
               
                     (18)
                  
                  
                     mivel azonban a szóban forgó halászati tevékenység rendkívül szelektív, a tengeri környezetre gyakorolt hatása elhanyagolható, és nem vonatkozik rá az 1967/2006/EK rendelet 4. cikkének (5) bekezdése, Spanyolország a múltban az 1967/2006/EK rendelet 9. cikkének (7) bekezdése alapján engedélyezte a legkisebb szembőség tekintetében előírt eltérést.
                  
               
                     (19)
                  
                  
                     Az 1967/2006/EK rendelet 9. cikkét az (EU) 2019/1241 európai parlamenti és tanácsi rendelet (6) törölte. Az (EU) 2019/1241 rendelet IX. melléklete B. részének 4. pontja szerint azonban a legkisebb szembőség tekintetében az 1967/2006/EK rendelet 9. cikke alapján elfogadott, 2019. augusztus 14-én hatályban lévő eltérések továbbra is alkalmazhatók, feltéve, hogy nem eredményezik a fiatal egyedeket érintő fogások növekedését. A Spanyolország által kérelmezett meghosszabbított eltérés megfelel az (EU) 2019/1241 rendelet 15. cikkének (5) bekezdésében és IX. melléklete B. részének 4. pontjában meghatározott feltételeknek, mivel nem eredményezi a szelektivitásra vonatkozó, 2019. augusztus 14-én fennálló előírások enyhülését, különösen a fiatal egyedeket érintő fogások növekedése tekintetében, és célja az említett rendelet 3. és 4. cikkében meghatározott célkitűzések és célértékek elérése.
                  
               
                     (20)
                  
                  
                     Az érintett halászati tevékenység során teljesülnek az 1224/2009/EK tanácsi rendelet (7) 14. cikkében meghatározott nyilvántartási követelmények.
                  
               
                     (21)
                  
                  
                     A szóban forgó halászat a parttól igen kis távolságra zajlik, ezért nem zavarja más hajók tevékenységét.
                  
               
                     (22)
                  
                  
                     A szóban forgó halászatot a spanyol irányítási terv úgy szabályozza, hogy az (EU) 2019/1241 rendelet IX. mellékletében említett fajok kifogott mennyiségei a lehető legkisebbek legyenek.
                  
               
                     (23)
                  
                  
                     A hajóról működtetett kerítőhálókkal nem halásznak lábasfejűekre.
                  
               
                     (24)
                  
                  
                     A spanyol irányítási terv az 1967/2006/EK rendelet 13. cikke (9) bekezdése harmadik albekezdésének megfelelően rendelkezik a halászati tevékenységek megfigyeléséről.
                  
               
                     (25)
                  
                  
                     A kérelmezett eltérést ezért engedélyezni kell.
                  
               
                     (26)
                  
                  
                     Spanyolországnak kellő időben és a spanyol irányítási tervben szereplő megfigyelési tervnek megfelelően jelentést kell tennie a Bizottságnak.
                  
               
                     (27)
                  
                  
                     Az eltérés korlátozott időbeli hatálya következtében lehetőség nyílik gyors korrekciós intézkedések alkalmazására abban az esetben, ha az irányítási terv megfigyelése szerint a kiaknázott állomány védelmi helyzete romlana, és egyben arra is, hogy egy későbbi, kiigazított irányítási terv szilárdabb tudományos alapokra épüljön. Az eltérés végét ezért a halászati idény végében kell megállapítani. Ennek megfelelően az eltérést 2023. március 1-jéig kell alkalmazni.
                  
               
                     (28)
                  
                  
                     mivel az (EU) 2017/677 végrehajtási rendelettel engedélyezett eltérés 2019. december 31-én lejárt, a jogfolytonosság biztosítása érdekében ezt a rendeletet 2020. január 1-jétől kell alkalmazni. A jogbiztonság érdekében ennek a rendeletnek a lehető leghamarabb hatályba kell lépnie.
                  
               
                     (29)
                  
                  
                     Az e rendeletben előírt intézkedések összhangban vannak a Halászati és Akvakultúraágazati Bizottság véleményével,
                  
               ELFOGADTA EZT A RENDELETET:
         
            1. cikk
            Eltérés
            Az 1967/2006/EK rendelet 13. cikke (1) bekezdésének első albekezdése a Murcia régió autonóm közösség spanyol felségvizein nem alkalmazandó az üveggébnek (Aphia minuta) a következő követelményeknek megfelelő hajók által használt, hajóról működtetett kerítőhálókkal folytatott halászatára:
            
                        a)
                     
                     
                        szerepelnek Murcia régió autonóm közössége Mezőgazdasági, Állattenyésztési, Halászati és Akvakultúra-ágazati Főigazgatóságának flottanyilvántartásában;
                     
                  
                        b)
                     
                     
                        halászati tevékenységéről több mint öt évre visszamenően rendelkezésre állnak feljegyzések, és nem okoznak jövőbeli növekedést a halászati erőkifejtésben;
                     
                  
                        c)
                     
                     
                        rendelkeznek halászati engedéllyel, és tevékenységüket a Spanyolország által az 1967/2006/EK rendelet 19. cikkének (2) bekezdésével összhangban elfogadott irányítási terv keretében végzik.
                     
                  
         
            2. cikk
            Megfigyelési terv és jelentéstétel
            Spanyolország első alkalommal 2020. október 1-jéig, majd azt követően 12 havonta jelentést nyújt be a Bizottságnak az 1. cikk c) pontjában említett irányítási tervben meghatározott megfigyelési tervnek megfelelően.
         
         
            3. cikk
            Hatálybalépés és alkalmazás
            Ez a rendelet az Európai Unió Hivatalos Lapjában való kihirdetését követő napon lép hatályba.
            Ezt a rendeletet 2020. január 1-jétől 2023. március 1-jéig kell alkalmazni.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2020. szeptember 1-jén.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 409., 2006.12.30., 11. o.
         
         
            (2)  A Bizottság 773/2013/EU végrehajtási rendelete (2013. augusztus 12.) Spanyolország egyes felségvizein (Murcia) az üveggéb (Aphia minuta) halászatában alkalmazott, hajóról működtetett kerítőhálók telepítésének mélysége és parttól számított távolsága tekintetében az 1967/2006/EK tanácsi rendelettől történő eltérésről (HL L 217., 2013.8.13., 28. o.).
         
            (3)  A Bizottság (EU) 2017/677 végrehajtási rendelete (2017. április 10.) Spanyolország egyes felségvizein (Murcia) az üveggéb (Aphia minuta) halászatában alkalmazott, hajóról működtetett kerítőhálók parttól számított minimális távolsága és telepítésének mélysége tekintetében az 1967/2006/EK tanácsi rendelettől biztosított eltérés meghosszabbításáról (HL L 98., 2017.4.11., 4. o.).
         
            (4)  Halászati Tudományos, Műszaki és Gazdasági Bizottság (HTMGB) A hajókról működtetett kerítőhálókra vonatkozó irányítási terv Murciában (Spanyolország) (STECF-19-19). Az Európai Unió Kiadóhivatala, Luxembourg, 2019, ISBN 978-92-76-11879-4, doi:10.2760/890396, JRC118074.
         
            (5)  „Orden de 19 de diciembre de 2019, de la Consejería de Agua, Agricultura, Ganadería, Pesca y Medio Ambiente, por la que se regula la Pesquería del chanquete (Aphia minuta) en aguas interiores de la Región de Murcia”, Murcia régió Hivatalos Lapja, 294. szám, 2019.12.21., 35423. o.
         
            (6)  Az Európai Parlament és a Tanács (EU) 2019/1241 rendelete (2019. június 20.) a halászati erőforrások és a tengeri ökoszisztémák technikai intézkedések révén történő védelméről, az 1967/2006/EK és az 1224/2009/EK tanácsi rendelet, továbbá az 1380/2013/EU, az (EU) 2016/1139, az (EU) 2018/973, az (EU) 2019/472 és az (EU) 2019/1022 európai parlamenti és tanácsi rendelet módosításáról, valamint a 894/97/EK, a 850/98/EK, a 2549/2000/EK, a 254/2002/EK, a 812/2004/EK és a 2187/2005/EK tanácsi rendelet hatályon kívül helyezéséről (HL L 198., 2019.7.25., 105. o.).
         
            (7)  A Tanács 1224/2009/EK rendelete (2009. november 20.) a közös halászati politika szabályainak betartását biztosító közösségi ellenőrző rendszer létrehozásáról, a 847/96/EK, a 2371/2002/EK, a 811/2004/EK, a 768/2005/EK, a 2115/2005/EK, a 2166/2005/EK, a 388/2006/EK, az 509/2007/EK, a 676/2007/EK, az 1098/2007/EK, az 1300/2008/EK és az 1342/2008/EK rendelet módosításáról, valamint a 2847/93/EGK, az 1627/94/EK és az 1966/2006/EK rendelet hatályon kívül helyezéséről (HL L 343., 2009.12.22., 1. o.).